CELEX: 32021R2027
Language: da
Date: 2021-09-13 00:00:00
Title: Kommissionens delegerede forordning (EU) 2021/2027 af 13. september 2021 om ændring af delegeret forordning (EU) 2020/884 for så vidt angår fravigelse af delegeret forordning (EU) 2016/1149 med henblik på håndtering af den krise, der er forårsaget af covid-19-pandemien i vinsektoren, og om ændring af delegeret forordning (EU) 2016/1149

22.11.2021   
               
               
                  DA
               
               
                  Den Europæiske Unions Tidende
               
               
                  L 415/4
               
            
         KOMMISSIONENS DELEGEREDE FORORDNING (EU) 2021/2027
         af 13. september 2021
         om ændring af delegeret forordning (EU) 2020/884 for så vidt angår fravigelse af delegeret forordning (EU) 2016/1149 med henblik på håndtering af den krise, der er forårsaget af covid-19-pandemien i vinsektoren, og om ændring af delegeret forordning (EU) 2016/1149
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 62, stk. 1, og artikel 64, stk. 6,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (2), særlig artikel 53, litra b) og h), og
         ud fra følgende betragtninger:
         
                     (1)
                  
                  
                     Ved Kommissionens delegerede forordning (EU) 2020/884 (3) blev der indført en række midlertidige fravigelser af eksisterende bestemmelser, bl.a. fra Kommissionens delegerede forordning (EU) 2016/1149 (4), for vinsektoren med det formål at yde støtte til vinproducenterne, så de bedre kan imødegå virkningerne af covid-19-pandemien. Selv om disse foranstaltninger er nyttige, er det imidlertid ikke lykkedes at genoprette balancen mellem udbud og efterspørgsel på vinmarkedet.
                  
               
                     (2)
                  
                  
                     Covid-19-pandemien er ikke under kontrol. Vaccinationskampagnerne i visse regioner i Unionen og verden over er utilstrækkelige, og der gælder fortsat restriktioner for bevægelsesfriheden og social kontakt i de fleste lande Disse foranstaltninger omfatter fortsat rejserestriktioner og restriktioner vedrørende størrelsen af sociale sammenkomster, private fester, offentlige arrangementer og muligheden for at spise og drikke uden for hjemmet. Disse restriktioner fører til et yderligere fald i forbruget af vin i Unionen, større lagre og mere generelt markedsforstyrrelser. I nogle medlemsstater er en tredjedel af vinforbruget relateret til turisme. Derfor er vinforbruget fortsat med at falde, og lagrene er fortsat store. Disse virkninger af pandemien tillige med den told, som USA har indført, og den frost, der pludselig indtrådte i Europa i april 2021, har haft en alvorlig negativ indvirkning på vinproducenternes indkomst i Unionen. Det anslås, at kombinationen af alle disse faktorer har haft den virkning, at omsætningen i vinsektoren i Unionen i gennemsnit er faldet med 15-20 %, og nogle virksomheder har indberettet tab på op til 40 %.
                  
               
                     (3)
                  
                  
                     Desuden forværrer usikkerheden om varigheden af krisen, som fortsat er vanskelig at forudsige på grund af virussets evne til hurtigt at mutere, den nuværende betydelige forstyrrelse af Unionens vinmarked yderligere. Det betyder, at genopretningen af sektoren vil vare længere, end hvad man forventede i begyndelsen af 2021. Det er derfor hensigtsmæssigt fortsat at yde midlertidig og ekstraordinær støtte til Unionens vinsektor for at undgå den stigning i antallet af konkurser, der er rapporteret om.
                  
               
                     (4)
                  
                  
                     Da covid-19-pandemien og dens virkninger på vinmarkedet forventes at fortsætte efter 2021 og dermed vare ved i en betydelig del af regnskabsåret 2022, er det nødvendigt at forlænge anvendelsen af de foranstaltninger, der er fastsat ved artikel 2, stk. 1, 3, 4 og 6, i delegeret forordning (EU) 2020/884, i hele regnskabsåret 2022.
                  
               
                     (5)
                  
                  
                     I henhold til artikel 25, stk. 1, i delegeret forordning (EU) 2016/1149 skal støtten til gensidige fonde, jf. artikel 48 i forordning (EU) nr. 1308/2013, begrænses til 10 %, 8 % og 4 % af producenternes bidrag til den gensidige fond i henholdsvis det første, det andet og det tredje år for dens gennemførelse. De hidtidige erfaringer har imidlertid vist, at sådanne støttesatser ikke tilskynder medlemsstaterne til at medtage denne foranstaltning i deres støtteprogrammer for vinsektoren og de erhvervsdrivende til at ansøge om støtte i henhold hertil. I betragtning af at høstforsikring er et vigtigt instrument til risikostyring, herunder risici i forbindelse med ugunstige vejrforhold som f.eks. den sene og særlig lange periode med hård frost i april 2021 og de risici, der er i forbindelse med markedsforstyrrelser, såsom dem, der følger af covid-19-pandemien, er det hensigtsmæssigt at fordoble de støttesatser, der er nævnt i artikel 25, stk. 1, i delegeret forordning (EU) 2016/1149, for at øge incitamentet for erhvervsdrivende i vinsektoren til at oprette gensidige fonde og stille værktøjer og støtte til rådighed for dem til at beskytte sig mod fremtidige risici.
                  
               
                     (6)
                  
                  
                     Dette øgede incitament bør også omfatte mere end et produktionsår, fordi erfaringen viser, at der hidtil kun er gjort meget begrænset brug af støtte til at oprette gensidige fonde. Det er derfor vigtigt at have tilstrækkelig tid til at informere og tilskynde medlemsstaterne og de erhvervsdrivende i vinsektoren til at gøre brug af nævnte ekstraordinære støttesats. Oprettelse af gensidige fonde kan desuden vare mere end et år. Derfor bør den øgede støtte dække mindst to år. Af alle disse grunde bør Unionens finansielle bidrag til støtten til gensidige fonde forhøjes indtil udgangen af programmeringsperioden 2019-2023.
                  
               
                     (7)
                  
                  
                     Delegeret forordning (EU) 2020/884 og (EU) 2016/1149 bør derfor ændres.
                  
               
                     (8)
                  
                  
                     For at sikre kontinuiteten i regnskabsårene 2021 og 2022 bør denne forordning træde i kraft på tredjedagen efter offentliggørelsen i Den Europæiske Unions Tidende og anvendes fra den 16. oktober 2021 —
                  
               VEDTAGET DENNE FORORDNING:
         
            Artikel 1
            Ændring af delegeret forordning (EU) 2020/884
            I artikel 2 i delegeret forordning (EU) 2020/884 foretages følgende ændringer:
            
                        1)
                     
                     
                        Stk. 1 affattes således:
                        
                           »1.   Uanset artikel 22 i delegeret forordning (EU) 2016/1149 kan der i 2020, 2021 og 2022 gøres brug af grøn høst på samme parcel i to eller flere på hinanden følgende år.«
                        
                     
                  
                        2)
                     
                     
                        I stk. 3, 4 og 6 ændres datoen »15. oktober 2021« til »15. oktober 2022«.
                     
                  
         
            Artikel 2
            Ændring af delegeret forordning (EU) 2016/1149
            Artikel 25, stk. 1, i delegeret forordning (EU) 2016/1149 affattes således:
            
               
                  »1.   Såfremt den i artikel 48 i forordning (EU) nr. 1308/2013 omhandlede støtte anvendes til at finansiere de administrative udgifter til oprettelse af gensidige fonde, begrænses den til følgende andel af producenternes bidrag til den gensidige fond i henholdsvis det første, det andet og det tredje år for dens gennemførelse: 20 %, 16 % og 8 %.«.
               
            
         
         
            Artikel 3
            Ikrafttræden og anvendelse
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes fra den 16. oktober 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 13. september 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 549.
         
            (2)  EUT L 347 af 20.12.2013, s. 671.
         
            (3)  Kommissionens delegerede forordning (EU) 2020/884 af 4. maj 2020 om fravigelse i 2020 som følge af covid-19-pandemien af delegeret forordning (EU) 2017/891 for så vidt angår frugt- og grøntsagssektoren og af delegeret forordning (EU) 2016/1149 for så vidt angår vinsektoren (EUT L 205 af 29.6.2020, s. 1).
         
            (4)  Kommissionens delegerede forordning (EU) 2016/1149 af 15. april 2016 om supplerende regler til Europa-Parlamentets og Rådets forordning (EU) nr. 1308/2013 for så vidt angår de nationale støtteprogrammer for vinsektoren og om ændring af Kommissionens forordning (EF) nr. 555/2008 (EUT L 190 af 15.7.2016, s. 1).